
În contextul societății contemporane, în care omul trebuie să se adapteze permanent la noile schimbări ce au la bază informația și digitalizarea, dar și a faptului că România este o țară europeană, integrată în comunitatea Uniunea Europenă din data de 1 ianuarie 2007, profilul de formare al absoventului român de clasa a VIII-a vizează aceleași competențe-cheie care stau la baza profilului de formare al absolventului european. 

Pentru început consider necesar să prezint o definiție a noțiunii competență, conform DEX: competență - s. f. 1. capacitate a cuiva de a se pronunța asupra unei probleme, de a face ceva. 2. aptitudine, calitate a unei autorități, a unui funcționar de a exercita anumite atribuții. ♦ a fi de ~a cuiva = a intra în atribuțiile cuiva; a-și declina ~ a = a se declara fără autoritate, fără pregătirea necesară sau legală pentru a soluționa un litigiu. 

În abordarea actului educațional, competența este definită ca abilitate de a răspunde cerinţelor sau de a îndeplini cu succes sarcini, componentele competenţei fiind atât cognitive cât şi non-cognitive (cunoştinţe, abilităţi cognitive, abilităţi practice, atitudini, emoţii, valori, motivaţii etc.

Profilul de formare al absolventul clasei a VIII-a este structurat pe următoarele opt competenţe-cheie: 

1. Comunicarea într-o limbă maternă

2. Comunicarea într-o limbă străină

3. Competența matematică, științifică și tehnologică

4. Competența digitală

5. Competenta de a învăța să înveți

6. Competențele sociale și civice 

7. Spiritul de inițiativă și antreprenoriat

8. Sensibilizarea și exprimarea culturală 

Aceste opt competenţe-cheie se formează și se dezvoltă la fiecare disciplină studiată, în funcție de specificul său, implicit și la disciplina Istorie.

· Comunicarea în limba maternă 
   Disciplina Istorie îi ajută pe elevi să-și dezvolte abilitățile de  comunicare orală şi scrisă în limba maternă, într-o varietate de situaţii. Utilizând diverse surse istorice (filme audio-video în limba maternă, texte, imagini, hărți etc.) în cadrul activităților de învățare-evaluare/autoevaluare desfășurate în orele de istorie, elevii concep și redactează texte, compuneri, eseuri și referate. De asemenea, elevii analizează sursele istorice, își exprimă (verbal sau scris într-o formă concisă sau lărgită - de tipul dezbaterilor) și argumentează opinii față de diverse evenimente istorice, personalități istorice etc. Toatea acestea contribuie la cunoașterea și folosirea corectă a cuvintelor în limba maternă și la realizarea unei comunicari eficiente între actorii actului educațional ce comunică în limba maternă.

· Comunicarea într-o limbă străină 
Pentru dezvoltarea acestei competențe, sunt potrivite studierea surselor istorice (filme audio-video, texte, imagini, hărți) într-o limbă de circulație internațională sau în alte limbi decât cea maternă, ce îi ajută pe elevi să înțeleagă și/ sau să aprofundeze studierea unei limbi străine și în cadrul orelor de istorie. Astfel, elevii își dezvoltă capacitatea de înțelegere și exprimare verbală sau în scris într-o limbă străină. 
· Competenţe matematice şi competenţe de bază în ştiinţe şi tehnologii
 Formarea competentelor matematice  şi competenţe de bază în ştiinţe şi tehnologii se poate realiza în cadrul orelor de istorie prin intermediul unor activități de învățare precum analiza, comparația și interpretarea unor  scheme, grafice, diagrame etc. cu ajutorul algoritmilor matematici. De exemplu, graficele și diagramele care prezintă situații economice, politice, demografice din istoria umanității, pot fi realizate și interpretate utilizându-se algoritmi matematici și formule matematice. 

· Competenţele digitale
 În cadrul orelor de istorie se formează aceste competențe prin activități de învățare prin care se urmăreşte formarea unor deprinderi de a căuta, colecta şi procesa informaţii istorice în mediul digital, folosind internetul ca sursă de informare și documentare, dar și resurse educaționale, precum și resurse de software, pentru a crea lucrări cu caracter istoric, ce necesită activitate în mediul digital, cu computer și rețeaua Internet (ex. lucrări în format power-point, excel, word etc.).
· Competenţa A învăţa să înveţi
    În cadrul orelor de istorie, profesorul trebuie să utilizeze acele metode adecvate prin care elevii să participe activ în procesul de predare-învățare-evaluare, dar mai ales, să ajute elevii să își descopere cum să învețe eficient.  
Așadar, la orele de istorie, elevii trebuie să învețe cum să înveţe, în acest sens având în vedere:  să își organizeze propria învăţare, gestionarea eficientă a timpului, a informațiilor (volumului de informaţii și a parcurgerii lor). A învăţa să înveţi îi determină pe cei care învaţă să pornească de la cunoştinţe şi experienţe de viaţă anterioare, astfel încât să poată utiliza şi aplica cunoştinţele şi abilităţile într-o varietate de contexte: acasă, la muncă, la școală - în educaţie şi formare. Toate procesele de învăţare însă, se constituie în anumiţi paşi. Elevii trebuie să înțeleagă faptul că drumul cel mai eficient spre învăţare este prin cunoaşterea propriei persoane, a capacităţii personale de învăţare, a procedeelor utilizate cu succes în trecut, a interesului şi cunoaşterii subiectului despre care doreşte să înveţe (motivația intrinsecă și extrinsecă). 

A învăţa să înveţi implică o bună planificare. Planificarea este procesul prin care elevul își proiectează folosirea timpului. Planificând eficient poate reduce stresul și poate maximiza eficacitatea. Acest lucru reprezintă unul dintre cele mai importante aptitudini legate de managementul timpului.
Planificarea - un proces în 5 pași:
-identificarea timpului pe care îl are la dispoziție;
-selectarea sarcinilor esențiale care trebuie îndeplinite pentru reușita învățării;
-planificarea pe sarcini și activități de învățare urgente, cu prioritate;
-prevederea unui timp suplimentar pentru a face față întreruperilor neprevăzute;

-în timpul care rămâne, planifică activitățile care reprezintă prioritățile și obiectivele personale.

· Competenţele sociale şi civice 
 Deprinderile care se pot forma elevilor din ciclul gimnazial în cadrul orelor de istorie și educație socială sunt:

- comunicare constructivă în diferite medii sociale pentru a manifesta toleranţă, pentru a exprima şi înţelege diferite puncte de vedere; 
-participarea activă la viaţa publică, în colaborare cu ceilalţi și asumarea unor roluri în cadrul comunității (concret, prin identificarea unor probleme sociale, căutarea și găsirea unor soluții și implicarea în proiecte civice pentru rezolvarea acestora).
Dezvoltarea competențelor civice la disciplina istorie se realizează atât prin experimentarea implicării civice, prin realizarea de proiecte, cât și prin participarea la diverse activități școlare și extrașcolare sau acțiuni comunitare în diferite contexte.
· Competenţele cu privirea la Spiritul de iniţiativă şi antreprenoriat
 Istoria contribuie la formarea de competențe antreprenoriale și la spiritul de inițiativă prin activități de învățare care presupun  redactarea de proiecte, realizarea de afișe și campanii civice. 

  De asemenea, lucrul în echipa la diverse proiecte permite formarea unor deprinderi și atitudini  necesare absolventului  pentru a se integra cu succes în societate precum:

- deprinderile  de a planifica, organiza, conduce, delega, de a lucra individual sau în echipă.
-  atitudinile  de iniţiativă, independenţă, participare, implicare în activităţi din cadrul unor proiecte desfășurate în cadrul orelor de istorie și educație socială, în școală sau în cadrul comunității.
· Competența de sensibilizare și exprimare culturală
    În cadrul orelor de istorie sunt abordate și teme culturale (domenii precum muzică, artă, arhitectură, personalități culturale etc.). Prin studierea temelor culturale, elevii învața să aprecieze elementele de cultură națională, internațională și locală, să înțeleagă și să accepte diversitatea culturală și lingvistică și să promoveze cultura națională.
În concluzie, alături de celelalte discipline studiate în ciclul gimnazial, disciplina istorie are o contribuție importantă în formarea unui  profil optim al absolventului de clasa a VIII-a, capabil să se adapteze și să se integreze cu succes în societatea contemporană.

